ค้าเงินป่วนธนชาตเลิกซื้อขายเงินต่างประเทศ
ธนาคารสกัดคู่แข่ง เลิกรับแลกเปลี่ยนเงินตราต่างประเทศจากร้านค้า ทำธุรกิจรับแลกเปลี่ยนเงินรายย่อยป่วน
14 พ.ค. 2558

ธนาคารสกัดคู่แข่ง เลิกรับแลกเปลี่ยนเงินตราต่างประเทศจากร้านค้า ทำธุรกิจรับแลกเปลี่ยนเงินรายย่อยป่วน
แหล่งข่าวจากผู้ประกอบร้านแลกเปลี่ยนเงินตราต่างประเทศ เปิดเผยว่า ขณะนี้ธนาคารพาณิชย์ใช้นโยบายกดดันร้านรับแลกเปลี่ยนเงินขนาดเล็ก โดยธนาคารธนชาตออกนโยบายยกเลิกการทำธุรกรรมซื้อขายเงินกับร้านรับแลกเงินทั้งหมด ส่งผลให้ธนาคารอื่นขึ้นอัตราการรับซื้อขายเงินตราต่างประเทศ อีก 0.40 บาท/เหรียญสหรัฐ ซึ่งเป็นอัตราที่ใกล้เคียงกับร้านแลกเงินขนาดใหญ่กำหนดรับแลก 
ทั้งนี้ ธนาคารธนชาตเป็นเจ้าตลาดรับซื้อเงินต่างประเทศกับร้านค้าย่อยและให้อัตราซื้อขายที่ดีกว่าธนาคารอื่น ทำให้ร้านแลกเงินขนาดเล็กไปใช้บริการธนาคารธนชาตจำนวนมาก เมื่อเลิกให้บริการร้านเล็กได้รับผลกระทบและอาจต้องเลิกกิจการหลายราย เพราะเมื่อซื้อเงินมาแล้วนำไปขายต่อให้ธนาคารพาณิชย์ไม่ได้ เนื่องจากส่วนใหญ่จะไม่รับลูกค้าขนาดเล็ก 
นอกจากนี้ ร้านแลกเปลี่ยนขนาดใหญ่ยังมีกลยุทธ์การกำหนดราคารับซื้อเงินตราต่างประเทศในอัตราที่สูง แต่เมื่อจะไปขายกลับบอกว่าไม่มีเงิน ซึ่งเป็นการตั้งราคาที่กดดันร้านแลกเปลี่ยนขนาดเล็ก
“นี่เป็นการสกัดคู่แข่งทางธุรกิจ เพราะร้านแลกเงินขนาดเล็กจะกำหนดราคาซื้อขายเงินตราต่างประเทศถูกกว่าธนาคารและร้านแลกเงินขนาดใหญ่ ทำให้ประชาชนที่จะเดินทางไปต่างประเทศ นิยมซื้อเงินจากร้านเล็กเพราะได้อัตราที่ดีกว่าไปแลกที่เคาน์เตอร์ธนาคาร” แหล่งข่าวระบุ